

Allmennlegeforeningen

Norsk forening for allmennmedisin

Leger i samfunnsmedisinsk arbeid

Forskningsutvalget

Deres ref.:  Vår ref.: Dato: 10.10.2018

**Høring** - **Forslag til endringer i riksarkivarens forskrift § 7-29 om bevaring av pasient- og journalopplysninger**

Riksarkivaren har sendt på høring forslag til endring av forskrift om utfyllende tekniske og arkivfaglige bestemmelser om behandling av offentlige arkiver. Høringen gjelder forslag til nye bevarings- og kassasjonsbestemmelser for pasient- og journalopplysninger i kommunale og fylkeskommunale helse- og omsorgstjenester.

På grunn av bevaringspåbudet blir store mengder pasient- og journalopplysninger liggende i kommunene og fylkeskommunene, i påvente av avklaring om de skal langtidsbevares eller kasseres. Arkivene består av papirbaserte morsjournaler (avdøde personer) og andre avsluttede journaler, som ligger uordnet eller delvis ordnet ute på tjenestestedene eller i bortsettingsarkiv/fjernarkiv. Det finnes også et stort antall elektroniske fagsystemer, aktive og avsluttede, i sektoren. Materialet inneholder til dels svært sensitive opplysninger som krever nødvendige vedlikeholds- og sikringstiltak for å hindre bl.a. tap av informasjon og uautorisert innsyn.

Den opprinnelige hensikten med bestemmelsene var å ivareta pasientenes rettigheter, gjennom å hindre at dokumentasjon på individuell søknads- og vedtaksbehandling ble kassert for tidlig. Kommunenes og fylkeskommunenes ansvar for å oppbevare pasient- og journalopplysninger så lenge det er nødvendig av rettighetshensyn, er i imidlertid tydeliggjort i dagens helselovgivning. Riksarkivaren ser derfor ingen hensikt i å videreføre bevaringsbestemmelsene slik de har vært.

Sekretariatet ønsker å gjøre foreningsleddene oppmerksomme på at en av årsakene til at det er viktig å lagre denne typen informasjon er muligheten til å forske på materialet.

Sekretariatet vil også bemerke at Riksarkivaren særlig ønsker innspill på spørsmålene på side 6-7 i høringsnotatet. Spørsmålene omhandler temaer som:

* Alternative konsepter.
* Konsekvenser av forslaget.
* Avgrensninger.
* Om forskningsmulighetene blir ivaretatt.
* Mangler i kartleggingen.
* Finansiering av behandling av innsynsforespørsler/tilgjengeliggjøring.
* Sikringstiltak.

Les mer i vedlagte dokumenter fra Riksarkivaren og på deres hjemmesider:

<https://www.arkivverket.no/forvaltning-og-utvikling/horinger/riksarkivarens-horinger/nye-bevaringsbestemmelser-for-pasientopplysninger>

Dersom høringen virker relevant, bes det om at innspill sendes til Legeforeningen innen

**18. januar 2019**. Det bes om at innspillene lastes opp direkte på Legeforeningens nettsider.

Høringen finnes på **Legeforeningen.no** under **Legeforeningens politikk – Høringer**

Med hilsen

Den norske legeforening

Ingvild Bjørgo Berg

Helsepolitisk rådgiver